"Am zis că e bombă. Atât a fost de mare." Pompierii continuă să facă măsurători în Dolj, unde o casă a sărit în aer
De două zile, oamenii stau cu teamă în satul din Dolj, unde un localnic de 72 de ani a ajuns la spital în urma unei explozii.
Pompierii continuă să facă măsurători, însă abia săptămâna viitoare vor veni specialiști în zonă.
În 2022, bărbatul rănit a forat să facă un puț și a dat peste o pungă de gaze la 75 de metri adâncime. Focul a ars timp de câteva zile până când o firmă specializată a cimentat puțul forat.
Cea mai mare concentrație de gaze este în zona puțului, unde, în 2022, a fost descoperită pungă de gaz și zile în șir au ieșit de acolo flăcări, spun pompierii.
În beciul casei unde a avut loc explozia, precum și în zona anexei aflate la 5 metri distanță, nivelul gazelor a scăzut.
Ștefan Stancu, vecin: "Au venit oamenii au verificat în beci dacă sunt gaze sau nu. Nu au găsit gaze, nu au găsit nimic. A fost o bubuitură că de tun, s-a auzit în tot satul."
Vecin: "Am zis că e bombă ceva, atât a fost de mare."
Autoritățile spun că periodic, în ultimii doi ani, au fost făcute măsurători.
Daniel Bobin, primarul satului Calopăr: "Probabil din pământ gazele și-au găsit ieșire la suprafață și de asta s-a întâmplat chestia aceasta."
Localnicii se tem însă de o nouă explozie.
Florin Cocoșilă, purtătorul de cuvânt ISU Dolj: "Nu există pericol la suprafață atât pentru zona respectivă, cât și pentru vecinătăți. Prin serviciul voluntar pentru situații de urgență vom monitoriza zona cu un echipaj al poliției și vom efectua măsurătorile cu echipajul CBRN."
Zona rămâne în continuare sub supraveghere.